**I n f o r m á c i a**

**o zriadení elektronického registra projektovej dokumentácie Podunajských Biskupíc s názvom**

 ***„Register PDPB“***

Mestská časť Bratislava – Podunajské Biskupice zriadila register projektovej dokumentácie Podunajských Biskupíc s názvom *„Register PDPB“* (register projektovej dokumentácie Stavebného úradu mestskej časti Bratislava - Podunajské Biskupice). Zmyslom nášho úsilia je maximálne zefektívniť zákonné postupy v konaniach.

Stavebník, ktorý požiada o vydanie územného rozhodnutia alebo stavebného povolenia, prikladá k návrhu/žiadosti projektovú dokumentáciu. Projektovú dokumentáciu prikladá stavebník naďalej, avšak ak ju odovzdá aj v súborovom formáte PDF na elektronickom nosiči, napríklad na USB alebo DVD, stavebný úrad ju uloží do elektronického registra PDPB.

Stavebný úrad má povinnosť zo zákona, a to v územnom konaní podľa § 37 ods. 3 a v stavebnom konaní podľa § 62 ods. 3 stavebného zákona, **zabezpečiť stanoviská dotknutých orgánov.** Stavebný úrad oznamuje začiatok konania a zároveň vyzýva dotknuté orgány, aby podali svoje stanoviská v určenej lehote stavebnému úradu. Dotknuté orgány majú zákonom určenú lehotu 30 dní na **podanie záväzného stanoviska**, podanie stanoviska a vyjadrenia, ak ide o stavby diaľnic a rýchlostných ciest iba 7 dní. Stavebný úrad mestskej časti Bratislava - Podunajské Biskupice zároveň poskytne dotknutým orgánom, ako aj ostatným účastníkom konania, **prístup ku kompletnej projektovej dokumentácii navrhovanej stavby na zriadenom registri projektovej dokumentácie** s názvom **„Register PDPB“,** ktorý je uložený na webovom sídle mestskej časti v záložke Stavebný úrad.

Dotknuté orgány v konaniach na stavebnom úrade v rámci svojej pôsobnosti **majú právo** nahliadať do spisov, **podávať záväzné stanoviska**, zúčastňovať sa na ústnom prerokovaní a miestnej obhliadke a vykonávať so stavebným úradom spoločné úkony podľa stavebného zákona. Dotknutým orgánom zároveň prináležia povinnosti dohliadať na dodržiavanie ustanovení osobitných predpisov a uplatňovať požiadavky na stavebníkov v konaniach podľa stavebného zákona.

Mestská časť Bratislava – Podunajské Biskupice plne zohľadňuje právo dotknutých orgánov podávať záväzné stanoviská v konaniach podľa stavebného zákona a na tunajšom stavebnom úrade **vytvára priestor a podmienky pre novú kvalitu zákonných postupov v súvislosti s umiestňovaním a povoľovaním stavieb**. Na tento účel zriaďuje ***Register PDPB***.

Do ***Registra PDPB*** môže nahliadať každý účastník územného a stavebného konania, ako aj verejnosť. Projektová dokumentácia bude uložená v registri počas doby konania až do právoplatnosti príslušného rozhodnutia vydaného stavebným úradom. Ak bude rozhodnutie kladné, projektová dokumentácia sa uskladní v elektronickom archíve stavebného úradu, ak však rozhodnutie bude záporné, projektová dokumentácia sa z registra odstráni.

Chceme, aby obyvatelia našej mestskej časti, stavebníci alebo iní účastníci územných a stavebných konaní, mohli svoje práva uplatňovať komfortne tak, ako je to samozrejmosťou vo vyspelých štátoch Európskej únie. Budeme žiadať, aby projektová dokumentácia bola na konanie stavebnému úradu odovzdávaná v najvyššej kvalite, a to nielen svojím technickým spracovaním, ale aj svojím obsahom.

Záleží nám na tom, aby sa kvalita života v našej mestskej časti neustále zvyšovala a bola dôstojným prejavom kultúry a vyspelosti vzájomného spolužitia všetkých našich občanov.

**Právny základ.**

Zákon č. 50/1976 Zb. O územnom plánovaní a stavebnom poriadku určuje postupy pri vydávaní rozhodnutí v konaniach podľa tohto zákona. Zriadenie elektronického registra projektovej dokumentácie Podunajských Biskupíc reaguje na súčasnú potrebu zefektívňovať pracovné výkony v úradoch, zabezpečiť rýchly a spoľahlivý prístup dotknutých orgánov ku kompletnej projektovej dokumentácii navrhovaných stavieb, ktoré sú predmetom konania na stavebnom úrade. Nahliadať do projektovej dokumentácie môžu všetci účastníci príslušného konania, ako aj verejnosť.

Podrobnosti o spôsobe, prostriedkoch a postupoch pri využívaní elektronického registra projektovej dokumentácie predkladanej stavebnému úradu mestskej časti Podunajských Biskupíc sú predmetom smernice s názvom: ***Interná smernica č. 01/2019 o elektronickom registri projektovej dokumentácie predkladanej stavebnému úradu mestskej časti Podunajské Biskupice s názvom: Register PDPB“.*** Smernica sa pripravuje.

Spracovala:

Ing. arch. Mária Urbánková, PhD.

vedúca oddelenia územného plánu,

stavebného poriadku a výstavby MiÚ